### Beslutningstema

Der skal tages stilling til høringssvar til Sydtrafiks mobilitetsplan 2022 - 2026.

### Sagsfremstilling

Mobilitetsplanen består af en hoveddel, samt fire bilag, som alle er vedlagt.

Hoveddelen starter med en overordnet karakteristik af den kollektive trafik og dens rammevilkår. Derefter følger del 2 med beskrivelse af fire temaer, som er den handlingsrettede del af mobilitetsplanen. De fire temaer er Weena Lind kollektiv trafikbetjening, Henrik Berg omstilling, Vi vil have flere med og På vej mod fremtidens mobilitetslandskab.

Med temaet "Behovsstyret kollektiv trafikbetjening" forpligter Sydtrafik sig til at arbejde for en løbende tilpasning af alle trafiktilbud, lige fra flexkørsel og skolebusser, til tog og de større regionale busruter. Trafikselskabet vil fortsat benytte rejsedata og datalogging for bussernes køretider som basis for planlægningen. Endvidere opfordres kommuner til at lave planer for den kollektive trafikbetjening, og indtænke denne i kommende byudvikling.

Med temaet "Grøn omstilling" beskriver planen, hvordan Sydtrafik vil arbejde for emissionsfri kørsel på flere og flere ruter fremover. Her er der primært tale om bybusser og busser på regionale ruter, men også i flextrafikken søges der indbygget mere grøn kørsel. Sydtrafik forventer desuden at gennemføre kampagner om grøn mobilitet, og som hidtil at rådgive kommunerne om grønne mobilitetsudbud. Økonomiudvalget i Tønder Kommune har tidligere besluttet, at ruterne Tønder - Sophie Knudsen og Tønder - [adresse] - Haderslev skal udbydes som emissionsfri kørsel ved udbuddet i 2024.

Med temaet "Vi vil have flere med" beskriver Sydtrafik nogle mere kunderettede indsatsområder, som for eksempel at sikre en god indretning af stoppesteder, at informere om brug af bussen til events, at give god driftsinformation til passagererne, at introducere børn til den kollektive trafik, og at gøre flextrafik mere kendt som trafiktilbud.

Under det fjerde og sidste tema, "På vej mod fremtidens mobilitetslandskab", beskriver Sydtrafik, hvordan der kan arbejdes med alternative transportformer i de kollektive trafiktilbud, kombination med privat samkørsel, forsøg med samkørsel til ungdomsuddannelser og med frivilligbusser i landområder.

Som et bidrag til Sydtrafiks mobilitetsplan ønsker trafikselskabet at få en melding om, hvorvidt kommunens bestilling af buskørsel tænkes forøget, formindsket eller holdt på status quo i den kommende planperiode. Tønder Kommune har gennem de seneste 2 år reduceret buskørslen. Økonomiudvalget har bedt forvaltningen arbejde med yderligere besparelser. Derfor forventes en svagt faldende bestilling af buskørsel hos Sydtrafik.

I starten af mobilitetsplanen beskriver Sydtrafik "Hvordan ser vores verden ud". Her beskrives trafikplan for den statslige jernbane. Denne trafikplan var til høring i 2018, hvor Tønder Kommune afgav høringssvar. Tønder Kommunes udfordring er, at trafikplanen for den statslige jernbane arbejder med 2-times drift mellem Tønder og Ribe, hvor der i dag er tilnærmet timedrift (der er 30. minutters drift Ribe - Esbjerg). En reduktion af frekvensen på banestrækningen Tønder - Ribe vil være en udfordring for ungdomsuddannelsesinstitutionerne samt kommunens ambition om at udvikle Tønder som uddannelsesby.

### Lovgrundlag

Lov om trafikselskaber

### Kommunaldirektøren indstiller,

at Tønder Kommunes høringssvar er, at mobilitetsplanen tages til efterretning med de bemærkninger, at Sydtrafik arbejder på opretholdelse af tilnærmet timedrift mellem Ribe og Tønder, samt styrker indsatsen for frivilligbusser og samkørselsordninger i landområder, og

at indstillingen videresendes til Økonomiudvalget og Kommunalbestyrelsen.

Beslutning fra Klima-, Vækst- og Udviklingsudvalget, 9. november 2022, pkt. 7:

Indstillingen anbefales.

Bertram Thomsen deltog ikke i mødet.

Beslutning fra Økonomiudvalget, 16. november 2022, pkt. 19:

Indstillingen anbefales.

Bertram Thomsen og Jakob Johnsen deltog ikke i mødet.

### Beslutning

Indstillingen godkendt.